runetrust/blame-folketinget-dk huggingface dataset:
Lene Espersen (KF), 2004-01-30:
Derfor synes jeg, at den rigtige løsning er, at vi sikrer os, at vi efterlever konventionerne i dansk lovgivning og hele tiden justerer tingene, men undlader at begynde at være dommer med hensyn til, hvilke konventioner der er gode nok til inkorporering, for vi sender dermed nemt et signal om, at der er nogle konventioner, som er gode nok til inkorporering, hvorimod der er andre, der ikke er.
Morten Bødskov (S), 2010-05-31:
Jeg læser bare op: »Parterne er enige om, at den samlede offentlige driftsøkonomi i 2011-2013 alene vil vokse med pris- og lønudviklingen.« Så kommer det: »Det bidrager med i alt 13,5 mia. kr. til genopretningen af den offentlige økonomi«.
Lene Espersen (KF), 2005-04-21:
Hvis der i forsikringsaftaleloven gennemføres en regel som den foreslåede, vil alle forsikringer, der omfattes af bestemmelsen, kunne opsiges med 1 måneds varsel, og forsikringsselskaberne vil dermed ikke kunne konkurrere om at tilbyde kunderne et billigere produkt med en længere opsigelsesfrist.
Anita Bay Bundegaard (RV), 2001-04-17:
Det er artikel 46, der beskæftiger sig med WTO og TRIPS-aftalen, og hele den artikel er så bredt formuleret, så generelt formuleret, at der ikke er tale om at binde AVS-landene fast til noget som helst her. Bestemmelsen berører ikke AVS-landenes og EU's holdninger under multilaterale forhandlinger, det vil altså sige, at i forhandlinger i WTO står det AVS-landene fuldstændig frit, hvad de vil mene, og EU ligeså.
Johanne Schmidt-Nielsen (EL), 2016-11-08:
Rigtig mange af de kvinder, som stort set alle sammen har flygtningebaggrund, har ikke gået i skole i deres hjemland, og for dem er det meget, meget svært at komme i nærheden af at bestå Dansk 3. Så må man jo spørge sig selv, om det er ønskværdigt, at vi har en stor gruppe borgere i det danske samfund, som ikke er danske statsborgere.
Mads Olsen (SF), 2026-02-05:
Eller mener man ligesom SF, at der er en skævhed i det, hvis man er opvokset her i landet og egentlig stod til at få dansk statsborgerskab, men ikke kunne få det, på grund af at regeringen har skudt lovforslaget, altså at det så også er lidt urimeligt, og at vi måske skal kigge på en løsning der i fremtiden?
Steen Gade (SF), 2006-02-24:
Det er jo ingen hemmelighed, at der har været og stadig er nogle, der kritiserer den danske implementering af habitatdirektivet, og det er heller ingen hemmelighed, at en række domstolsafgørelser godt kan få en til at sætte spørgsmålstegn ved, om habitatdirektivet er korrekt implementeret i Danmark, for nu at sige det lidt mildt.
Martin Lidegaard (RV), 2015-02-03:
Lad mig starte med en dybtfølt tak til alle Folketingets partier, som faktisk alle sammen har understreget betydningen af, at der kan være en stærk diskussion mellem danske partier om, hvad vores udenrigspolitik skal være, men også det, at når det kommer til de svære beslutninger, når det kommer til den konkrete linje, så har vi i det her land en mangeårig og enestående tradition for at forsøge at skabe en så stor bredde i de beslutninger, vi foretager, at vi udadtil fremstår som en stærk og enig nation.
Tove Videbæk (KRF), 2002-10-22:
Men som der står i styregruppens kommentar til lovforslaget, så peger de yderligere på, at TAL hidtil har kunnet udføre en omfattende undervisningsservice og support på landsplan for hele den danske høreomsorg for beskedne ressourcer og samtidig opretholdt et meget højt fagligt kompetenceniveau.
Mette Frederiksen (S), 2012-03-02:
Først og fremmest tak til Enhedslisten for at være finanslovpartner, også hvad det her forslag angår, og selvfølgelig en særlig tak til Dansk Folkeparti, som jeg synes i dag melder meget positivt, og som jo også med støtten til lovforslaget her er med til at understrege, at den tidligere regering valgte en hård indfasning af den dagpengereform, som også ligger til grund for diskussionen her i dag.
Thor Pedersen (V), 2003-05-08:
Med hensyn til Enhedslisten og det, der er sagt om nedskæringer og demografi, er det sådan, at der i alt er en realvækst i det, der er lagt frem, på ca. 14 mia. kr. til forbrug, altså et yderligere forbrug for 14 mia. frem til 2010.
Søren Espersen (DF), 2005-06-02:
Der har i årenes løb været en god og solid tradition herhjemme for, at arbejdsgivere og lønmodtagere har forhandlet sig frem til, hvordan arbejdsmarkedet skulle fungere, og kun nødtvunget, absolut nødtvunget og modstræbende har man fra Christiansborgs side indimellem blandet sig.
Jens Peter Vernersen (S), 2004-03-12:
Efter Socialdemokratiets opfattelse vil det altså være de færreste - om overhovedet nogen - af den slags skattesager, der kan behandles inden for 1 måned. Når vi ser, hvilke problemer der bare de sidste 5 måneder har været med skatteministerens håndtering af skattesager, er der al mulig grund til at få afklaret, om vi er på sikker grund i den her sag.
Svend Auken (S), 2001-05-21:
og ikke bare pege fingre ad andre, men vise, at vi i Danmark i løbet af få år bevæger os hen i retning af, at 27 pct. af vores strøm kommer fra vedvarende energi, at vi har skaffet tusindvis af arbejdspladser i Danmark, at vi har en massiv eksportindustri, at der er udsigt til, at andre industrier inden for den vedvarende energi også giver tilsvarende resultater, og at alt dette er indarbejdet i markedet, at vi faktisk har fået markedet til at fungere
Connie Hedegaard (KF), 2007-05-03:
Miljøstyrelsen forventer at afslutte en kortlægning af det område inden for nogle måneder, og nogle af de relevante skolematerialer som f.eks. viskelædere, der er lavet som legetøj til børn under 14 år, er allerede omfattet af det forbud mod ftalater i legetøj, som nu er trådt i kraft.
Peter Hummelgaard Thomsen (S), 2017-04-20:
Jeg mener, at hele det sammenrend af Etonuddannede overklassekonservative, der førte den kampagne, uanset om de hedder Boris Johnson eller Michael Gove, eller hvad de nu hedder, ikke alene har gjort Storbritannien som samfund en kæmpe bjørnetjeneste, men de har også gjort meget, meget stor skade i forhold til de jævne britiske lønmodtagere – mange af dem, der har brug for lige præcis at være en del af et stærkt og forpligtende fællesskab.
Pernille Frahm (SF), 2008-03-27:
Alligevel har vi jo også historier fra kommuner, hvor de har et godt beredskab, for det er jo ikke altid, at en krænker har en børneattest, det er jo ikke altid sådan, at man har været straffet; måske er det første gang, man begår et overgreb af den her art.
Henrik Dam Kristensen (S), 2001-01-17:
I forbindelse med forslagsstillernes ønske om nøgletal for medicinforbruget, har sundhedsministeren oplyst mig om, at han modtager en redegørelse fra Sundhedsstyrelsen og Lægemiddelstyrelsen om, hvilke muligheder der er for at få en intensiv overvågning af lægernes ordineringspraksis, bl.a. i relation til ældre.
Kristian Thulesen Dahl (DF), 2004-05-05:
Hvis der nu her i Folketinget er stemning for, at vi tilfører Viborg Sygehus ressourcer, hvis der er stemning for, at vi tilfører ressourcer til de sygehuse, der ligger ude, hvor det måske kan være lidt svært at få tingene til at køre arbejdsmæssigt osv., og hvis vi siger, at der er det et mål, at vi tilfører midler, så kan vi jo gøre det.
Pia Gjellerup (S), 2006-04-20:
Det andet, jeg gerne vil spørge om, er, om det er korrekt opfattet, når jeg går ud fra, at Det Konservative Folkeparti gerne vil sikre sammenhæng mellem de opgaver, der skal løses, de krav, der stilles til opgaveløsning, og den økonomi, der stilles til rådighed.
Lars Aslan Rasmussen (S), 2019-02-28:
Der er nogle gode regler, sådan at hvis man bruger de her våben til at angribe nogle nabolande, til intern undertrykkelse, til forskellige former i strid med internationale konventioner, så kan Udenrigsministeriets stoppe det, og så vurderer de det fra sag til sag, og det har vi tillid til at de gør på en ordentlig måde.
Peter Skaarup (DF), 2000-02-25:
Og jeg synes da også, der er god grund til at gøre det i virkeligheden, for vi har jo set f.eks. Osama Bin Laden foretage meget grove terroristangreb i Afrika, og forestiller man sig, at den slags terrorister, der arbejder på verdensplan, også vil gøre det over for andre lande, f.eks. USA eller andre NATO-lande, jamen så er der da grund til at beskytte sig mod det.
Mette Abildgaard (KF), 2024-03-14:
Men når der er 50.000 mennesker, der har skrevet under på det her borgerforslag, er det jo et udtryk for, at der er en efterspørgsel efter at have en ret til i en kortere eller længere periode netop at være væk fra sit arbejde i forbindelse med den her type frygtelige dødsfald.
Jørgen Arbo-Bæhr (EL), 2005-10-06:
Det skinner igennem i småt som i stort med forslag som profit på børnepasning og ikke mindst i kommunalreformen, en reform, hvor det egentlige formål ikke kan beskrives meget tydeligere, end Venstres ordfører, hr. Jens Rohde, gjorde det: Det er klart, at vi gerne vil have kommuner, der er store nok til at udbyde opgaver.
Jørn Neergaard Larsen (V), 2015-11-04:
Vi har kunnet se her i de sidste år, hvor der heldigvis er kommet vækst – en meget svag vækst, men der er kommet vækst i Danmark – at det har været nødvendigt for danske virksomheder, både private og offentlige, at dække en ikke uvæsentlig del af arbejdskraftbehovet med arbejdskraft fra vores nabolande, samtidig med at vi stadig har titusindvis af voksne mennesker med arbejdsevne, der bliver forsørget af det offentlige.
Peder Hvelplund (EL), 2017-01-26:
Jeg vil da gerne kvittere den socialdemokratiske ordfører for talen og for, at den socialdemokratiske ordfører anerkender hovedlinjerne både i forhold til den problemstilling, vi står over for, og i forhold til det løsningsforslag, vi har fremlagt fra Enhedslisten og Alternativets side, for det er fuldstændig rigtigt, at det netop på grund af klimaforandringerne er et problem, som vi vil komme til at se vokse i årene fremover, og derfor er det også nødvendigt, at vi tager et nationalt ansvar for at finde en løsning.
Anni Svanholt (SF), 2001-03-16:
Derfor vil jeg gerne spørge fru Dorte Bennedsen, om det kan bekræftes, at regeringen har været bekendt med, at der siden den 22. december 1994 har ligget en afgørelse fra Eksekutivkomiteens side vedrørende krav om en attest, og at årsagen til, at vi står i den her situation, er, at vi er blevet medlem af Schengen og derfor står med de her problemer.
Line Barfod (EL), 2005-06-10:
Vi synes, at man hellere skulle sikre, at der var penge til en ordentlig velfærd for dem, der har brug for det, at man skulle sikre, at nogle af de mange hænder, der i dag ikke kan blive brugt, som bliver sat uden for arbejdsmarkedet, kunne få lov til at arbejde med en bedre velfærd.
Malene Søgaard-Andersen (SF), 2010-12-15:
Men vil hr. Per Ørum Jørgensen ikke bekræfte eller sige til mig, at det faktisk er rigtig uheldigt, at noget af den lovgivning, som hr. Per Ørum Jørgensen kommer til at lægge stemmer til, faktisk er i strid med flygtningekonventionen?
Søren Søndergaard (EL), 2018-11-13:
Tak for den melding om forsvaret af borgerrettigheder, synes jeg man kan kalde det, til, at alle oplysninger ikke bare kan hentes af hvem som helst, og jeg vil tilføje: til effektiv kriminalitetsbekæmpelse: For hvis alle oplysninger, som politiet har om de kriminelle, kan hentes af de kriminelle, så er det ikke så meget værd, f.eks. hvis det nærmest bare bliver slået op på det lokale gadehjørne, hvilke biler der er efterlyst.
Helle Thorning-Schmidt (S), 2013-12-03:
Men jeg undrer mig såre over, at hr. Lars Løkke Rasmussen synes, at det er helt fint, at den betaling skal Dansk Folkeparti selvfølgelig have for at gå ned i denne Folketingssal, gøre deres pligt og gøre noget for danske virksomheder og danske arbejdspladser.
Ole Birk Olesen (LA), 2012-11-13:
Jeg vil først og fremmest spørge: Når skatteministeren siger, at verden jo ikke går under af det her, og siger, at vi andre her i salen skulle have givet udtryk for, at verden vil gå under, mener skatteministeren så virkelig, at vi har givet udtryk for det, eller mener skatteministeren, at vi blot har givet udtryk for, at det her er et skridt i den forkerte retning?
Lars-Emil Johansen (SIU), 2004-09-07:
En af de danske paneldeltagere foreslog på den baggrund, at vi i fællesskab gik i gang med at indstille vores tankevirksomhed på, hvordan vi ophæver bloktilskudssystemet og i stedet finder helt nye måder at organisere vores økonomiske mellemværende på.
Rasmus Prehn (S), 2012-03-20:
Nu er hr. Leif Mikkelsen jo en erfaren herre ud i det parlamentariske arbejde, tilmed i flere forskellige partier, og der vil ordføreren jo vide, at det er sådan, at når man laver en aftale som den her, skal man forhandle om det, og det har vi stadig væk til gode at gøre sammen med andre partier, og derfor skal vi nu sidde og diskutere, om vi skal lægge ind her eller lægge ind der.
Søren Egge Rasmussen (EL), 2018-04-13:
Jeg synes, det virker fuldstændig tåbeligt, når vi er i en situation, hvor der importeres handelsgødning, som bruges på markerne – 200.000 t kunstgødning bruges der derude – at man så vil komme med et lovforslag, som åbner op for, at der skal til at brændes gødning af.
Per Clausen (EL), 2008-10-23:
Jeg sagde, at jeg havde tre synspunkter, og det var selvfølgelig et forsøg på at få folk til at lytte lidt mere tålmodigt til mig, fordi de så ville tænke, at så holdt det snart op, men jeg har i virkeligheden også et fjerde punkt, og om det punkt kan man sige, at det har andre også været inde på.
Villy Søvndal (SF), 2007-11-29:
Må jeg ikke bare konkludere, for jeg får jo ikke ordet igen til at spørge statsministeren, at jeg egentlig synes, det er ærgerligt, at statsministeren ikke engang i en halv time på Folketingets talerstol er i stand til bare nogenlunde at bevare et indtryk af, at han vil det brede samarbejde.
Jane Heitmann (V), 2013-01-31:
Folketinget finder det afgørende, at der alene anvendes tvang i de tilfælde, hvor alle andre muligheder er udtømt, samt at patienten har haft mulighed for at tilkendegive, hvilken form for tvang der af patienten opleves som mindst indgribende, hvis anvendelse af tvang er uundgåelig.
Lissa Mathiasen (S), 2002-03-20:
Men hr. Thulesen Dahl er jo nødt til at erkende, at når der er sat 150 mio. af til fodpleje, til tænder, til kost og til briller, så kan man ikke lægge fire nye ting oveni og så sige, at pensionisterne så i øvrigt har fået mere. Det er det, jeg håber, hr. Thulesen Dahl også i dag vil erkende.
Høgni Hoydal (T), 2005-09-06:
Regeringen har jo talt meget om forskning og uddannelse, men når det gælder forskning i Arktis, har denne regering ikke villet sætte de penge af, som de andre medlemmer af Arktisk Råd har gjort, f.eks. til det, der hedder Det Arktiske Universitet, the University of the Arctic.
Leif Lahn Jensen (S), 2017-11-23:
Så er jeg også bare nødt til sige, at når vi har arbejdsmarkedets parter – lønmodtagerne, LO, og DA – der alle sammen siger, at det her er det rigtige, når vi snakker med dem, og vi har nogle af de fagforeninger, der har atypiske lønmodtagere, som jubler over det her, kan jeg kun være tilfreds.
Mikkel Dencker (DF), 2018-04-24:
Jeg tror ikke, at det nødvendigvis er, fordi alle bilisterne er glødende tilhængere af EU og vil bruge deres bil til at gøre reklame for projektet, men måske drejer det sig bare om den praktiske detalje, at man så slipper for at sætte klistermærket på sin bil, når man vil køre til udlandet.
Peter Skaarup (DF), 2001-05-30:
at finde ud af, om de er købt eller solgt, for så vidt angår retten til at rejse faderskabssag, men også for familierne, der skal leve med usikkerhed, der skal leve med risikoen for lige pludselig at blive udsat for en faderskabssag. Og da faderskabssagerne jo behandles af statsamterne, som formentlig vil have forskellige opfattelser af, hvornår der er tale om et fast samlivsforhold, så er der behov for i lovteksten at definere det præcist, og det gør man ikke.
Nikolaj Villumsen (EL), 2014-05-14:
I Folketingets Europaudvalg blev vi forsikret om, at aftalen ikke ville få negativ indvirkning på miljø og forbrugerstandarder eller på arbejdstagerforhold, men ikke desto mindre kunne vi fra det efterfølgende læk af Europa-Kommissionens forhandlingsmandat se, at der ville indgå en ISDS-ordning, der i utallige sager rundtomkring i verden netop har haft en negativ indvirkning på miljø og forbrugerstandarder, arbejdstagerforhold og statens grundlæggende ret til at indføre love og regler i overensstemmelse med offentlighedens interesse.
Zenia Stampe (RV), 2024-02-23:
Men er det ikke sådan, at vi kan blive tvunget til at acceptere at være en del af den, hvis vi også ønsker at være en del af Dublinforordningen, altså at det ikke er et valg for Danmark, men at det faktisk bliver en realitet, at vi bliver en del af den her fordelingsmekanisme under alle omstændigheder?
Per Stig Møller (KF), 2000-05-26:
De 14 statschefer, der tilfældigvis kommer fra 14 EU-lande, har truffet en beslutning, og så ville det jo også være en fornuftig ting, om et af landene markerede, at det ikke er en EU-beslutning, for hvis det havde været en EU-beslutning, havde den jo været hamrende ulovlig.
Holger K. Nielsen (SF), 2005-06-14:
Jeg tror, der er almindelig enighed om, at det er fornuftigt, at der bliver grebet ind over for den voldsomme spekulation, der er på andelsboligområdet, hvor der er gruopvækkende eksempler på, at der er scoret store kapitalgevinster ved at likvidere foreningen og så måske gennem stråmænd sælge den videre til en ny forening eventuelt i samme form.
Lene Espersen (KF), 2008-04-21:
Det får mig så til at sige til både SF's ordfører og Socialdemokratiets ordfører, at det, der for mig at se har været helt afgørende, da vi sad med de her rapporter og alle sager var gennemgået, ligesom har været at sige: Synes vi, at det her er en rimelig retstilstand, at tingene er, som de er?
Ole Vagn Christensen (S), 2000-03-28:
Det andet spørgsmål, som jeg ikke nåede at komme til, var spørgsmålet om de 2 mia. kr. Hvis nu hr. Christian Mejdahl ville se det i det lys, at der somme tider er noget, som godt kan afvikles og godt kan erstattes af noget andet, uden at det behøver at være negativt, så var det jo faktisk det, hr. Christian Mejdahl selv sagde om afviklingen af forskellige støtteordninger.
Mogens Lykketoft (S), 1999-12-15:
Jeg kan i øvrigt anbefale kritikerne at bruge noget energi - for det kræver det - på at gennemlæse de mere end 100 sider, responset er på. Jeg kunne måske føje til - også for at man kan nå at besinde sig på de meget skråsikre opfattelser, der er blevet ført frem om, at vores retsopfattelse skulle være anfægtelig - at der i sidste uge blev afsagt en voldgiftskendelse af tre højesteretsdommere i en sag, som havnen havde anlagt imod Ørestadsselskabet.
Jesper Langballe (DF), 2009-11-27:
Det har været sådan i en god menneskealder, at præsten i den dødes bopælssogn er begravelsesmyndighed, hvad enten han selv skal begrave den pågældende eller ej, hvad enten den døde er medlem af folkekirken eller ej, og hvad der end skal ske med liget, så er det ham, der skal skrive under på og give grønt lys for, at der må foretages en kirkelig begravelse, og både denne begravelsesmyndighed og de pårørende skriver under på – og det er meget væsentligt – at der ikke foregår noget som helst, der strider imod den dødes ønsker.
Margrethe Vestager (RV), 2010-04-29:
Finansministeren mener, at dansk økonomi var i smult vande, og at regeringen førte en ansvarlig økonomisk politik, indtil en ond finanskrise ramte og slog regeringen en lille smule ud af kurs, men at man fortumlet kom tilbage på sporet, greb rattet og nu igen styrer Danmark sikkert i havn.
Jonas Dahl (SF), 2012-04-24:
Regeringen har, som det også er beskrevet i regeringsgrundlaget, en ambition om, at 95 pct. af en ungdomsårgang skal have en ungdomsuddannelse, at 60 pct. af en ungdomsårgang i 2020 skal have en videregående uddannelse og 25 pct. skal have en lang videregående uddannelse.
Annette Just (FP), 1997-11-26:
Jeg skal ikke forlænge debatten meget, for Fremskridtspartiet er også enigt i intentionerne i dette lovforslag; men jeg er fuldstændig enig i det, der er blevet sagt af Venstre og De Konservative. Der kan sættes nogle spørgsmålstegn, og der er nogle spørgsmål, der skal besvares i udvalget.
Jytte Andersen (S), 2000-05-02:
Det er AAB, afd. 32 i København, der plejer at henvende sig, og det er vist nok på sådan en enkelt mands foranledning, og det har vi selvfølgelig afvist. For at gå ind på tankegangen kan man sige, at hvis der var kommet henvendelser og var truffet beslutninger osv., ja, så havde vi jo forholdt os til det konkret og måske også anderledes, hvad ved jeg?
Kenneth Fredslund Petersen (DD), 2025-02-19:
Forslag til lov om ændring af færdselsloven, lov om Sund & Bælt Holding A/S og lov om vejafgift har til formål at sikre en effektiv opkrævning af køretøjsrelaterede kontrolafgifter og bøder ved at give Sund & Bælt Holding A/S mulighed for at nægte udenlandske køretøjer passage ved faste forbindelser, hvis der til køretøjet er knyttet endelig afgjorte og forfaldne køretøjsrelaterede kontrolafgifter og bøder.
Kristian Thulesen Dahl (DF), 1998-01-27:
Den 28. maj skal vi have en folkeafstemning om Amsterdamtraktaten, og som hr. Peter Duetoft ganske rigtigt har været inde på, har vi i Dansk Folkeparti den opfattelse, at man både fra de forenede ja-partiers og fra regeringens side spekulerer i, hvordan man kan stille sig bedst muligt for at få det ja og for at undgå en diskussion, der eventuelt kan medføre, at der er flere i den danske befolkning, der vil stemme nej.
Eyvind Vesselbo (V), 2014-03-18:
Ja, det er korrekt, som formanden sagde, at under det tidligere punkt snakkede vi om at blive gift, og man må jo sige, at det er ligegyldigt, om man bliver gift i kirke, eller – som fru Thyra Frank sagde – i en lille båd, der gynger, for så kan der jo ske det, at man, efter man er blevet viet og der er gået stykke tid, så vil gå fra hinanden.
Bertel Haarder (V), 2011-02-23:
Jeg er enig med hr. Karl H. Bornhøft i det meste af det, han her har sagt, især at vi i Folketinget og regeringen skal huske, at medlemmer af kommunalbestyrelser og regioner ikke er mindre begavede, end vi er, og derfor skal vi lade være med at være formyndere over for dem hele tiden.
Brian Mikkelsen (KF), 2010-10-13:
Der foretages en individuel vurdering af hver ansøgning fra hvert institut, og for at kunne løse opgaven med at stille individuelle statsgarantier og samtidig passe bedst muligt på skatteborgernes penge er Finansiel Stabilitet A/S bemyndiget til at kræve de oplysninger, som Finansiel Stabilitet A/S finder nødvendige.
Claus Hjort Frederiksen (V), 2009-02-04:
Vi har nedbragt den offentlige gæld med 250 mia. kr., hvilket gør, at de årlige renteudgifter er 20 mia. kr. mindre, end de ville være, og det giver os plads til at føre konjunkturpolitik og at gøre de rette ting på det rette tidspunkt.
Jane Heitmann (V), 2017-05-16:
Tværtimod er jeg dybt bekymret for, at beslutningsforslaget her, hvis vi gør det til virkelighed, kan resultere i en ældrepleje, hvor antal ansatte i teams går forud for faglighed, som når alt kommer til alt jo er det, der skal sikre vores ældre en god og værdig ældrepleje af høj kvalitet.
Christian Juhl (EL), 2021-01-14:
Jeg forstod ikke helt sammenhængen med Palæstina, for der ligger Venstre og for den sags skyld den socialdemokratiske regering jo lidt på maven for Israel og USA, som er de to eneste lande, som blokerer for en mulighed for at en demokratisk løsning på Palæstinaspørgsmålet.
Peter Hummelgaard (S), 2026-02-04:
Det er ganske enkelt uacceptabelt, når en gerningsmand kan slippe med 3 måneders fængsel for at trampe sit bevidstløse offer i hovedet, og der er også noget galt, når en tidligere straffet gerningsmand kun får 4 års fængsel for en overfaldsvoldtægt af en helt uskyldig kvinde, der var på vej til stationen for at besøge sin søn.
Kenneth Kristensen Berth (DF), 2015-11-16:
Så på vegne af Dansk Folkeparti vil jeg fremsætte følgende: Forslag til vedtagelse »Folketinget konstaterer, at den i tilfælde af et ja givne garanti for en folkeafstemning forud for afgivelse af suverænitet på det asyl- og udlændingepolitiske område ikke er juridisk bindende.«
Jeppe Bruus (S), 2021-04-27:
Så lad mig bare supplere i forhold til dels at anerkende det beslutningsforslag, der er fra Dansk Folkepartis side, dels istemme den foragt og forargelse, der er, jo primært på de pårørendes vegne, over, at det her persongalleri kan få lov til optræde på diverse platforme.